ดึงประกันเคลมผ่านแอพ
เคลม ดิ ชวนประกันเข้าร่วม &#8220;ชนแล้วแยก&#8221; ผ่านแอพพลิเคชั่นชูจุดขายลดต้นทุนเคลมได้ 90% ลูกค้าเคลมไม่ถึง 1 นาทีเสร็จ
30 ส.ค. 2559

เคลม ดิ ชวนประกันเข้าร่วม “ชนแล้วแยก” ผ่านแอพพลิเคชั่นชูจุดขายลดต้นทุนเคลมได้ 90% ลูกค้าเคลมไม่ถึง 1 นาทีเสร็จ 
นายกิตตินันท์ อนุพันธ์ กรรมการผู้จัดการ บริษัท เอนนี่แวร์ ทู โก ผู้ให้บริการแอพพลิเคชั่นเคลม ดิ (Claim Di) เปิดเผยว่า บริษัทได้เปิดตัวบริการใหม่ “Claim Di K4K ระบบชนเล็ก Shake แล้วแยก” ซึ่งเป็นบริการที่ให้ผู้เอาประกันภัยรถยนต์สามารถทำเคลมที่เกิดจากอุบัติเหตุเล็กๆ น้อยๆ ในรูปแบบ “ชนแล้วแยก” ได้ทันที ผ่านแอพพลิเคชั่นเคลม ดิ โดยที่ไม่ต้องรอพนักงานเคลมจากบริษัทประกันให้มาถึงที่เกิดเหตุ  เริ่มให้บริการตั้งแต่เดือน ก.ย.นี้ 
“บริการนี้จะช่วยให้ลดเวลาการเคลมลงได้ 80% หรือไม่ถึง 1 นาที และลดต้นทุนค่าใช้จ่ายของบริษัทประกันลงได้ 90% ซึ่งปัจจุบันหากเป็นการเคลมแบบเดิมที่ส่งพนักงานเคลมออกไป ก็จะมีค่าใช้จ่ายประมาณ 800 บาท/ครั้ง แต่หากลูกค้าใช้บริการ “ชนแล้วแยก” หรือบริการอื่นๆ ผ่านเคลม ดิ เราก็จะคิดค่าบริการผ่านระบบครั้งละ 50 บาทเท่านั้น จึงช่วยลดต้นทุนของบริษัทประกันลงไปได้มาก” นายกิตตินันท์ กล่าว
ทั้งนี้ ที่ผ่านมาบริษัทจะให้บริการระบบหลังบ้านกับลูกค้าที่เป็นบริษัทประกันเป็นหลัก โดยปัจจุบันมีลูกค้าอยู่ 33 บริษัท คิดเป็น 60% ของจำนวนกรมธรรม์ในตลาด แต่บริการใหม่นี้จะให้บริการกับลูกค้ารายย่อยทั่วไป ซึ่งปัจจุบันมีผู้โหลดแอพพลิเคชั่นและลงทะเบียนแล้ว 1.5-1.7 หมื่นราย มีรถอยู่ในระบบ 2 หมื่นคัน 
สำหรับบริการใหม่นี้ ในช่วงแรกมีด้วยกัน 4 บริษัท คือ บริษัท กรุงเทพประกันภัย บริษัท เมืองไทยประกันภัย บริษัท เทเวศประกันภัย และบริษัท ธนชาตประกันภัย และมีอีก 6 บริษัทที่จะร่วมให้บริการได้ในเดือน ต.ค.นี้ คือ บริษัท เจนเนอราลี่ ประกันภัย (ไทยแลนด์) บริษัท ไทยศรีประกันภัย  บริษัท ชับบ์สามัคคีประกันภัย บริษัท ไทยเศรษฐกิจประกันภัย  บริษัท แอลเอ็มจี ประกันภัย และบริษัท แอกซ่าประกันภัย โดยในช่วงเดือน ก.ย.-ธ.ค.นี้ จะมีการกระตุ้นตลาดด้วยการจัดแคมเปญแจกคูปองแท็กซี่ 3,000 บาท